Agriculture Minister in Vaphaiah Block Agriculture Office leh Animal Feed Processing Plant a hawng,"1166/2024-2025 Vaphai, 12th July 2024: Vawiin khan Agriculture and Farmers Welfare Department Minister Pu PC Vanlalruata chuan Vaphaiah Block Agriculture Office leh Animal Feed Processing Plant te a hawng a. Vaphai Primary Agriculture Credit Society pisa a tlawh bawk. Block Agriculture Office (BAO) leh Animal Feed Processing Plant hawnna inkhawm Vaphai Community Hall-a neihah Pu PC Vanlalruata chuan  BAO Office hawn a nih theih nan a sulsutu sawrkar hmasa leh official-te chungah lawmthu a sawi a. Vaphai leh a chhehvel khuaa kuthnathawktu ten tangkai tak a an hman theih nan duhsakna a hlan a ni. Agriculture Minister chuan sawrkar tharin kuthnathawktute chawi kan a ngaipawimawh ber a, he mi tihlawhtling tur hian sawrkar kalphung (policy) pawh an duang tih a sawi a. Kuthnathawktu ten awlsam zawka thlai thar an hralh theih nan thlai chi li - sawhthing, aieng, hmunphiah leh hmarcha te rate mumal tak sawrkarin a bithliah tawh a, thlai dang pawh tih chhoh zel tum niin Chief Minister kaihhruaina hnuaiah buh hum lei dan tur ngaihtuah mek a ni, a ti bawk.  Pu PC Vanlalruata chuan thlai rate mumal tak bakah kuthnathawktute tan Crop Insurance pawh tih chhoh tum a ni tih a tarlang a. Sawrkarin kuthnathawktute hma khua a tan sum leh pai hman a tum a, mipuite chu sawrkar atanga hamthatna dawngtu ‘beneficiary’ mai ni lova sawrkar thawhpuitu ‘partner’ ah an ngai tih sawiin hmasawnna rahbi nghet leh tluantling zawh puiah a sawm a ni. Cooperation Minister ni bawk Pu PC Vanlalruata chuan Primary Agriculture Credit Society (PACS) te chu sawrkarin Bank-te tih theih ang zawng zawng ti ve thei turin a thuam tih sawiin, mipui ten tangkai leh zual zawka an hman theih a tul a ni, a ti. PACS chu mipuite rawngbawlna pawimawh tak a nih angin hruaitute chu mipuite tana inhnukhniam turin a ngen a, thawhhona boruak tha tak siam zel turin a chah bawk a ni. Khawbung Block Agriculture Office, Vaphai hi Border Area Development Project 2013-2014 sum cheng nuai 10 hmanga sak a ni a. Kum 1979 atanga ding tawh Agriculture Department Circle Office chu March ni 9, 2021 khan Block Agriculture Office ah hlan kai niin, Khawbung RD Block hnuaia khua te  a huam a ni. Animal Feed Processing Plant hi Vaphai Primary Agriculture Credit Society te din a ni a.   Warehouse, pisa, kudam, Transformer leh a panna kawng laih nan cheng nuai 47 sen a ni a. Thlai herna khawl leh hriak herna khawl hi sawrkar laipui scheme Pradhan Mantri Janjatiya Vikas Mission hnuaia Van Dhan Vikas Kendra kaltlangin Cooperation Department ten an bun sak a ni. Block Agriculture Office hawnna inkhawm hi Pu Thangngaihzuala, VCP Vaphai chuan a kaihruaiin Pu C. Laldingliana, Vaphai PACS Secretary leh Pu Lalmalsawma, Jt Director, Argriculture ten report an pe a. Department aiawh leh Vaphai mipui thahnem tak an tel a ni. Attachment Loading attachment...",Dated: 12 th Jul 24 3:22 PM,https://dipr.mizoram.gov.in/post/agriculture-minister-in-vaphaiah-block-agriculture-office-leh-animal-feed-processing-plant-a-hawng